Emil Hegle Svendsen

**Emil Hegle Svendsen** (s. 12. heinäkuuta 1985 Trondheim) on uransa jo lopettanut norjalainen ampumahiihtäjä. Hän on nelinkertainen olympiavoittaja, kaksitoistakertainen maailmanmestari sekä maailmancupin kokonaiskilpailun voittaja.

## Nuorten arvokilpailut
Svendsen voitti junioreiden MM-kilpailuissa takaa-ajon ja viestin maailmanmestaruuden Ranskassa 2004 sekä normaalimatkan ja sprintin maailmanmestaruuden Kontiolahdella 2005. Lisäksi hän sai hopeaa takaa-ajossa 2005 sekä pronssia normaalimatkalla ja takaa-ajossa Puolassa 2003. Hiihdon nuorten MM-kilpailuissa Rovaniemellä 2005 hän sai pronssia 10 kilometrin vapaan tyylin kilpailussa.

## Aikuisten arvokilpailut
Aikuisten arvokilpailuissa Svendsen debytoi Torinon olympialaisissa 2006 sijoittuen yhteislähtökilpailussa kuudenneksi. Anterselvan MM-kisoissa 2007 hän hiihti kolmannen osuuden Norjan joukkueessa, joka saavutti pronssia sekaviestissä. Svendsen oli lisäksi seitsemäs sprintissä ja viides takaa-ajossa.

Svendsen voitti normaalimatkan maailmanmestaruuden Östersundissa 2008 ensimmäisellä pystypaikalla tulleesta yhdestä sakkominuutista huolimatta; eroa Norjan kaksoisvoiton varmistaneeseen Ole Einar Bjørndalenin oli yli puoli minuuttia. Yhteislähtökilpailussa hän voitti kultaa vain 0,4 sekuntia ennen Bjørndalenia; molemmat kiersivät yhden sakkokierroksen. Viestissä hän hiihti avausosuuden Norjan joukkueessa, joka sai Venäjän jälkeen hopeaa. Samoissa kisoissa Svendsen oli lisäksi kahdestoista niin sprintissä kuin takaa-ajossakin. Pyeongchangin MM-kilpailuissa 2009 hän hiihti avausosuuden kultaa voittaneessa Norjan viestijoukkueessa ja sijoittui lisäksi yhteislähdössä 12:nneksi.

Vancouverin olympialaisissa 2010 Svendsen saavutti kultaa normaalimatkalla ammuttuaan ainoan ohilaukauksensa viimeisellä ampumapaikalla. Viestissä Svendsen hiihti kolmannen osuuden Norjan kultaa voittaneessa joukkueessa. Sprintissä hän sai Vincent Jayn jälkeen hopeaa. Lisäksi hän oli kahdeksas takaa-ajossa ja kolmastoista yhteislähdössä. Saman vuoden sekaviestin MM-kilpailuissa Hanty-Mansijskissa hän hiihti kolmannen osuuden Norjan hopeajoukkueessa. Hanty-Mansijskin MM-kilpailuissa 2011 hän voitti yhteislähdön maailmanmestaruuden viiden sekunnin erolla Jevgeni Ustjugoviin ja hiihti kolmannen osuuden kultaa voittaneessa Norjan viestijoukkueessa. Lisäksi hän sijoittui hopealle takaa-ajossa, neljänneksi normaalimatkalla ja viidenneksi pikakilpailussa. 

Svendsen hiihti Ruhpoldingin MM-kilpailuissa 2012 ankkuriosuudet kultaa voittaneissa Norjan viesti- ja sekaviestijoukkueessa. Hän sai lisäksi hopeaa sprinttikilpailussa sekä oli viides takaa-ajossa ja kahdeksas normaalimatkalla. Nové Městossa 2013 hän voitti maailmanmestaruuden sekä sprintissä että takaa-ajossa yhdestä sakkokierroksesta huolimatta. Lisäksi hän hiihti ankkuriosuudet kultaa voittaneissa Norjan viesti- ja sekaviestijoukkueissa. Yhteislähtökilpailussa hän sai pronssia. Sotšin olympialaisissa 2014 Svendsen voitti olympiakultaa yhteislähtökilpailussa. Hän voitti olympiakultaa myös sekaviestistä, jossa hän hiihti ankkuriosuuden Norjan joukkueessa. Normaalimatkalla ja takaa-ajossa hän oli seitsemäs, sprintissä yhdeksäs.

Kontiolahden MM-kilpailuissa 2015 Svendsen sai normaalimatkalla hopeaa sekä hiihti ankkuriosuuden toiseksi sijoittuneessa Norjan viestijoukkueessa. Yhteislähtökilpailussa hän oli viidestoista. Oslon MM-kilpailuissa 2016 hän nousi takaa-ajossa pronssille oltuaan sprintissä 17:s. Viestissä hän hiihti ankkuriosuuden Norjan kultajoukkueessa. Pyeongchangin olympialaisissa 2018 hän saavutti pronssia yhteislähtökilpailussa 11,2 sekuntia kultamitalisti Martin Fourcadelle hävinneenä. Hän hiihti ankkuriosuudet Norjan hopeajoukkueissa sekä miesten viestissä että sekaviestissä. Normaalimatkalla hän oli kymmenes.

Svendsen ilmoitti huhtikuussa 2018 lopettavansa hiihtouransa.

## Maailmancup
Svendsen saavutti ensimmäisen maailmancupin palkintokorokepaikkansa oltuaan kolmas sprinttikilpailussa Ruhpoldingissa 13. tammikuuta 2007. Ensimmäisen voittonsa hän sai normaalimatkalla Pokljukassa 13. joulukuuta 2007. Hän voitti maailmancupin kokonaiskilpailun kaudella 2009–2010.

### Maailmancupin palkintosijat
*Kausi 2006–2007: Ruhpolding sprintissä kolmas ja yhteislähdössä toinen, Pokljuka sprintissä kolmas
*Kausi 2007–2008: Pokljuka normaalimatkalla voitto, Oberhof sprintissä ja yhteislähdössä kolmas, Ruhpolding takaa-ajossa kolmas, Östersund normaalimatkalla ja yhteislähdössä voitto, Pyeongchang sprintissä voitto, Hanty-Mansijsk sprintissä toinen ja takaa-ajon voitto, Oslo sprintissä voitto ja takaa-ajossa kolmas; maailmancupin kokonaiskilpailussa kolmas, normaalimatkan cupissa toinen, sprintticupissa kolmas, yhteislähdön cupissa viides
*Kausi 2008–2009: Östersund sprintissä voitto, normaalimatkalla ja takaa-ajossa kolmas, Hochfilzen sprintissä ja takaa-ajossa voitto, Ruhpolding sprintissä kolmas ja takaa-ajossa toinen, Anterselva sprintissä voitto ja takaa-ajossa kolmas, Trondheim yhteislähdössä kolmas, Hanty-Mansijsk takaa-ajossa voitto; maailmancupin kokonaiskilpailussa kolmas, takaa-ajocupissa toinen, sprintticupissa kolmas
*Kausi 2009–2010: Östersund normaalimatkalla voitto ja sprintissä toinen, Hochfilzen takaa-ajossa voitto, Ruhpolding sprintissä ja yhteislähdössä voitto, Vancouver sprintissä toinen ja normaalimatkalla voitto, Kontiolahti sprintissä toinen, Oslo yhteislähdössä kolmas; maailmancupin kokonaiskilpailun voitto, sprintticupin voitto, normaalimatkan ja yhteislähdön cupissa toinen
*Kausi 2010–2011: Östersund normaalimatkalla ja sprintissä voitto, takaa-ajossa toinen, Oberhof yhteislähdössä toinen, Ruhpolding normaalimatkalla voitto, Fort Kent sprintissä ja takaa-ajossa voitto, Hanty-Mansijsk yhteislähdössä voitto, takaa-ajossa toinen, Oslo takaa-ajossa voitto, Oslo yhteislähdössä voitto; maailmancupin kokonaiskilpailussa toinen, normaalimatkan ja yhteislähdön cupien voitto, sprintticupissa toinen, takaa-ajocupissa kolmas
*Kausi 2011–2012: Östersund sprintissä kolmas, takaa-ajossa toinen, Hochfilzen takaa-ajossa voitto, Oberhof yhteislähdössä kolmas, Nové Město normaalimatkalla toinen ja pikakilpailussa voitto, Oslo sprintissä kolmas, takaa-ajossa toinen, yhteislähdössä voitto, Ruhpolding sprintissä toinen, Hanty-Mansijsk takaa-ajossa kolmas ja yhteislähdössä voitto; maailmancupin kokonaiskilpailussa toinen, sprintin, takaa-ajon ja yhteislähdön cupeissa toinen, normaalimatkan cupissa kolmas
*Kausi 2012–2013: Pokljuka sprintissä toinen ja takaa-ajossa voitto, Oberhof sprintissä kolmas, Ruhpolding yhteislähdössä kolmas, Anterselva sprintissä toinen, Nové Město sprintissä ja takaa-ajossa voitto, yhteislähdössä kolmas, Hanty-Mansijsk yhteislähdössä kolmas; maailmancupin kokonaiskilpailussa toinen, sprintin, takaa-ajon ja yhteislähdön cupeissa toinen
*Kausi 2013–2014: Hochfilzen takaa-ajossa toinen, Oberhof voitto sprintissä ja takaa-ajossa. Ruhpolding normaalimatkan ja takaa-ajon voitto; maailmancupin kokonaiskilpailussa toinen, normaalimatkan cupin voitto, yhteislähtöcupissa neljäs
*Kausi 2014–2015: Östersund normaalimatkan voitto, takaa-ajossa kolmas, Pokljuka sprintissä kolmas ja takaa-ajon voitto, Kontiolahti normaalimatkalla toinen; maailmancupin kokonaiskilpailussa yhdeksäs, normaalimatkan cupissa kolmas
*Kausi 2015–2016: Pokljuka yhteislähdössä toinen, Ruhpolding sprintissä kolmas, Oslo takaa-ajossa kolmas; maailmancupin kokonaiskilpailussa kymmenes
*Kausi 2016–2017: Pokljuka takaa-ajossa toinen, Nové Město pikakilpailussa kolmas, Ruhpolding sprintissä kolmas, takaa-ajossa toinen, Kontiolahti pikakilpailussa ja takaa-ajossa kolmas; maailmancupin kokonaiskilpailussa seitsemäs, sprintticupissa kolmas, takaa-ajocupissa viides
*Kausi 2017–2018: Oberhof pikakilpailussa toinen

## Maastohiihto
Svendsen valittiin Norjan joukkueeseen hiihdon maailmanmestaruuskilpailuihin 2011. Hän ei kuitenkaan hiihtänyt kisoissa yhtään matkaa. Maailmancupissa hän sijoittui 15:nneksi 15 kilometrin vapaan hiihtotavan kilpailussa Sjusjøenissa marraskuussa 2011.

## Lähteet
*

### Viitteet

## Aiheesta muualla